(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΣΤ΄

Παρασκευή 6 Νοεμβρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
3. Η Επιτροπή του απολογισμού και του γενικού ισολογισμού του Κράτους και ελέγχου της εκτέλεσης του προϋπολογισμού του Κράτους καταθέτει την Έκθεσή της στα σχέδια νόμων του Υπουργείου Οικονομικών: α. «Κύρωση του Απολογισμού του Κράτους οικονομικού έτους 2018», β. «Κύρωση του Ισολογισμού του Κράτους οικονομικού έτους 2018», σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 9 Νοεμβρίου 2020, σελ.   
2. Συζήτηση επικαίρων ερωτήσεων:  
 α) Προς τον Υπουργό Υποδομών και Μεταφορών, με θέμα: «Λεωφορειακή σύνδεση express έως την ολοκλήρωση της επέκτασης της γραμμής 2 του Μετρό προς Πετρούπολη, Ίλιον και Καματερό», σελ.   
 β) Προς τον Υπουργό Προστασίας του Πολίτη:  
 i. με θέμα: «Αδικαιολόγητη καθυστέρηση στην κατάθεση του Πορίσματος Ειδικής Επιτροπής σχετικά με τη διοικητική διερεύνηση πειθαρχικών παραπτωμάτων του ένστολου προσωπικού της ΕΛ.ΑΣ», σελ.   
 ii. με θέμα: «Με άνωθεν εντολές η αστυνομική βία επιτίθεται πλέον στον πυρήνα της οικογένειας», σελ.

ΠΡΟΕΔΡΕΥΩΝ

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
ΛΑΜΠΡΟΥΛΗΣ Γ. , σελ.  
  
Β. Επί των επικαίρων ερωτήσεων:  
ΑΡΣΕΝΗΣ Κ. , σελ.  
ΚΕΦΑΛΟΓΙΑΝΝΗΣ Ι. , σελ.  
ΜΑΡΚΟΥ Κ. , σελ.  
ΟΙΚΟΝΟΜΟΥ Ε. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΣΤ΄

Παρασκευή 6 Νοεμβρίου 2020

Αθήνα, σήμερα στις 6 Νοεμβρίου 2020, ημέρα Παρασκευή και ώρα 10.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-11-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΚΕ΄ συνεδριάσεώς του, της Πέμπτης 5-11-2020, σε ό,τι αφορά την ψήφιση στο σύνολο του σχεδίου νόμου: «Ρυθμίσεις για την επιτάχυνση της εκδίκασης εκκρεμών υποθέσεων του ν.3869/2010 σύμφωνα με τις επιταγές του άρθρου 6 παράγραφος 1 ΕΣΔΑ ως προς την εύλογη διάρκεια της πολιτικής δίκης, τροποποιήσεις του Κώδικα Δικηγόρων και άλλες διατάξεις».)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στις προγραμματισμένες για σήμερα επίκαιρες ερωτήσεις, επιτρέψτε µου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 9 Νοεμβρίου 2020.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 106/30-10-2020 επίκαιρη ερώτηση της Βουλευτού Α΄ Θεσσαλονίκης της Νέας Δημοκρατίας κ. Άννας Ευθυμίου προς τον Υπουργό Υποδομών και Μεταφορών, με θέμα: «Η κατάσταση του ΟΑΣΘ».

2. Η με αριθμό 100/30-10-2020 επίκαιρη ερώτηση του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Αποκλειστική ευθύνη της Κυβέρνησης ΝΔ το έλλειμμα του ειδικού λογαριασμού για τις ΑΠΕ».

3. Η με αριθμό 98/26-10-2020 επίκαιρη ερώτηση του Βουλευτή Ηλείας του Κινήματος Αλλαγής κ. Μιχαήλ Κατρίνη προς τον Υπουργό Οικονομικών, με θέμα: «Ανασφάλεια και αβεβαιότητα για τους εργαζόμενους των Ναυπηγείων Σκαραμαγκά».

4. Η με αριθμό 99/26-10-2020 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Προστασίας του Πολίτη, με θέμα: «Για το πρόβλημα στέγασης των υπαλλήλων της Πυροσβεστικής Υπηρεσίας του αερολιμένα Σαντορίνης».

5. Η με αριθμό 113/2-11-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «Εξωθεσμική προσπάθεια της Υπουργού με στόχο να επηρεάσει την απόφαση του Σ.τ.Ε. για τα αρχαία στο σταθμό Βενιζέλου;».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 102/30-10-2020 επίκαιρη ερώτηση του Βουλευτή Μαγνησίας του ΣΥΡΙΖΑ - Προοδευτική Συμμαχία κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας, με θέμα: «Ο Βόλος αρρωσταίνει από την ατμοσφαιρική ρύπανση».

2. Η με αριθμό 101/30-10-2020 επίκαιρη ερώτηση της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Οικονομικών, με θέμα: «Μείζον ζήτημα η ανησυχία των εργαζομένων των Ναυπηγείων Σκαραμαγκά».

3. Η με αριθμό 104/30-10-2020 επίκαιρη ερώτηση του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Αλέξανδρου Τριανταφυλλίδη προς τον Υπουργό Εργασίας και Κοινωνικών Υποθέσεων, με θέμα: «Προστασία της υγείας και της ασφάλειας και διασφάλιση των θέσεων εργασίας σε ιδιωτικές επιχειρήσεις με κρούσματα κορωνοϊού».

4. Η με αριθμό 107/30-10-2020 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Υγείας, με θέμα: «Κίνητρα προσέλκυσης επιστημόνων στο ΕΣΥ για την αναστροφή του brain drain».

5. Η με αριθμό 118/2-11-2020 επίκαιρη ερώτηση του Βουλευτή Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Ιωάννη Μπαλάφα προς τον Υπουργό Εργασίας και Κοινωνικών Υποθέσεων, με θέμα: «Άνιση μεταχείριση των δικαιούχων εθνικής σύνταξης ομογενών».

6. Η με αριθμό 108/1-11-2020 επίκαιρη ερώτηση του Βουλευτή Β1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδου προς τον Υπουργό Οικονομικών, με θέμα: «Αύξηση ορίου ενίσχυσης από την Ευρωπαϊκή Ένωση ανά επιχείρηση».

7. Η με αριθμό 112/2-11-2020 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Κραυγή αγωνίας των εργαζομένων στα Ναυπηγεία Σκαραμαγκά».

8. Η με αριθμό 116/2-11-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Εργαζόμενοι στα Ναυπηγεία Σκαραμαγκά, πρόγραμμα ναυπήγησης Υ/Β τ. 214 και συντήρηση πλοίων Π/Ν.».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της. Βουλής)

1. Η με αριθμό 29/5-10-2020 ερώτηση του Βουλευτή Λακωνίας του ΣΥΡΙΖΑ - Προοδευτική Συμμαχία κ. Σταύρου Αραχωβίτη προς τον Υπουργό Υγείας, με θέμα: «Ανέτοιμο το σύστημα υγείας να αντιμετωπίσει τα κρούσματα κορωνοϊού στη Λακωνία».

Και τώρα προχωρούμε στη συζήτηση των προγραμματισμένων για σήμερα επικαίρων ερωτήσεων.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν τρεις επίκαιρες ερωτήσεις.

Πρώτα θα συζητηθεί η δεύτερη με αριθμό 110/2-11-2020 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Λεωφορειακή σύνδεση express έως την ολοκλήρωση της επέκτασης της Γραμμής 2 του μετρό προς Πετρούπολη, Ίλιον και Καματερό».

Θα απαντήσει ο Υφυπουργός Υποδομών και Μεταφορών κ. Ιωάννης Κεφαλογιάννης.

Ορίστε, κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, για να είμαι ειλικρινής με εκπλήσσει το γεγονός ότι βρίσκεστε εσείς εδώ. Είναι ένα θέμα που έχουμε συζητήσει σε επίσημες συναντήσεις αλλά και εδώ στη Βουλή, πάνω από δεκαπέντε φορές, με τον Υπουργό. Πρόκειται για ένα θέμα που εξελίσσεται και μου κάνει εντύπωση που δεν ήρθε ο ίδιος να το συζητήσουμε.

Σε κάθε περίπτωση, η πρόταση ήρθε μετά από συνάντησή μου με τον Δήμαρχο Ιλίου πριν από λίγους μήνες και την έχω φέρει επανειλημμένα στο Κοινοβούλιο. Θεωρώ ότι μιλάμε για το αυτονόητο, γιατί αυτή τη στιγμή τρεις δήμοι είναι στην ουσία αποκομμένοι από τα μέσα σταθερής τροχιάς. Μιλάμε για την Πετρούπολη, το Ίλιον, το Καματερό και ευρύτερα τους Αγίους Αναργύρους.

Η επέκταση του Γραμμής 2 του μετρό κοστίζει ελάχιστα σε σχέση με οποιαδήποτε άλλη επέκταση που είναι στα σκαριά. Για τον λόγο αυτό, θα μπορούσε να υλοποιηθεί πολύ άμεσα και να δώσει, πραγματικά, πρόσβαση στα μέσα μαζικής τροχιάς σε έναν πληθυσμό που ξεπερνά τις διακόσιες πενήντα χιλιάδες πολίτες, κάτι πολύ σημαντικό.

Μιλάμε για έναν πληθυσμό που είναι πρωτόγνωρα νέος για τα ελληνικά δεδομένα, με τον νεανικό πληθυσμό να ξεπερνά το 30%. Σε αυτές τις περιοχές όπου, πραγματικά, οι δημόσιες συγκοινωνίες υπολειτουργούν και είναι εντελώς αναξιόπιστες, όπου οι καθυστερήσεις φτάνουν τα σαράντα λεπτά και ακόμα και σήμερα συνεχίζουν να φτάνουν τα τριάντα λεπτά, η κατάσταση είναι δραματική και για τα παιδιά που θέλουν να φτάσουν στις δραστηριότητές τους αλλά και για τους μαθητές που θέλουν να φτάσουν στα πανεπιστήμιά τους και για τους εργαζόμενους που πρέπει να πάνε στη δουλειά τους.

Μπορεί όλα αυτά με το lockdown να ακούγονται λιγότερο σημαντικά, αλλά τα προβλήματα δεν σταματάνε, επειδή ο κόσμος θα κλειστεί στο σπίτι του. Αυτά τα προβλήματα δεν παύουν με το lockdown, αλλά συσσωρεύονται και την επόμενη μέρα θα είναι ακόμα χειρότερα, όπως ήταν και μετά το προηγούμενο lockdown.

Αυτό που ζητάω, λοιπόν, είναι το πολύ απλό, δηλαδή την άμεση δέσμευσή σας για το χρονοδιάγραμμα προκήρυξης της Γραμμής 2 ή της επέκτασης αυτής, στην πράξη των τεσσάρων σταθμών, και τη δρομολόγηση μιας λεωφορειακής γραμμής express, η οποία να συνδέει τον υφιστάμενο τελευταίο σταθμό της Γραμμής 2 στην Ανθούπολη με τα σημεία μελλοντικής στάθμευσης του μετρό, όπως έχουν σχεδιαστεί αυτοί οι τέσσερις νέοι σταθμοί, ώστε να υπάρχει ήδη πρόσβαση σε αυτά τα σημεία όταν θα υπάρχει αυτή η Γραμμή του μετρό και ει δυνατόν οι γραμμές express να φτάνουν στο κέντρο των πόλεων, στο κέντρο των τριών δήμων.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Αρσένη.

Ορίστε, κύριε Υπουργέ, έχετε τον λόγο για την πρωτολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε συνάδελφε, θα ξεκινήσω με ένα γενικό σχόλιο. Νομίζω ότι η παρούσα Κυβέρνηση έχει αποδείξει ότι σέβεται το Κοινοβούλιο και απαντάει στη μεγάλη πλειοψηφία των ερωτήσεων, σχεδόν στο 100%. Επομένως το να μέμφεστε ότι απουσιάζει ο Υπουργός, ενώ υπάρχει η παρουσία του Υπουργείου, νομίζω ότι είναι κάτι το οποίο είναι σχετικά εκτός, αν θέλετε, μιας σωστής αντιμετώπισης του θέματος. Είμαστε εδώ, ακριβώς, γιατί σεβόμαστε τη λειτουργία του Κοινοβουλίου, σεβόμαστε τον ρόλο του Βουλευτή. Θεωρώ ότι ο κοινοβουλευτικός έλεγχος είναι μία κορυφαία διαδικασία του Κοινοβουλίου και γι’ αυτόν τον λόγο νομίζω ότι όλοι οι συνάδελφοι από την Κυβέρνηση, εκτός βέβαια από την περίπτωση που προκύψει κάτι πολύ έκτακτο, βρισκόμαστε εδώ.

Μάλιστα, θεωρώ ότι αν ανατρέξει κανείς και στα Πρακτικά της Βουλής των προηγούμενων Κοινοβουλευτικών Περιόδων, θα δει ότι η λειτουργία του Κοινοβουλίου στο συγκεκριμένο ζήτημα είναι τουλάχιστον άριστη.

Τώρα πάμε στην ουσία της ερώτησης. Θα συμφωνήσω και εγώ μαζί σας ότι, πράγματι, είναι μία περιοχή η οποία έχει δυναμικά χαρακτηριστικά. Μην ξεχνάτε, επίσης, ότι και ο ίδιος ο Πρωθυπουργός, ο Κυριάκος Μητσοτάκης, είναι Βουλευτής του Δυτικού Τομέα. Νομίζω ότι αυτό από μόνο του δίνει μία ιδιαίτερη βαρύτητα και στο γεγονός ότι επέλεξε τη συγκεκριμένη περιφέρεια προκειμένου να εκλεγεί ως Βουλευτής.

Θα ήθελα να σας πω, λοιπόν, όσον αφορά το πρώτο σας ερώτημα, δηλαδή την επέκταση της Γραμμής 2 του μετρό ως προς το τμήμα που αφορά τη Γραμμή προς το Ίλιον, δηλαδή με τρεις νέους σταθμούς, ήδη έχουν ολοκληρωθεί οι πρώτες μελέτες και συγκεκριμένα οι γεωλογικές, οι γεωτεχνικές και οι τοπογραφικές. Αυτό σημαίνει ότι το έργο θα είναι έτοιμο προς δημοπράτηση, όταν ολοκληρωθούν και μία σειρά από άλλες μελέτες έτσι ώστε να πάμε στη μελέτη περιβαλλοντικών επιπτώσεων και να προχωρήσει η δημοπράτηση του έργου.

Αυτό είναι κάτι το οποίο, σύμφωνα με τη διοίκηση της «ΑΤΤΙΚΟ ΜΕΤΡΟ», ήδη προγραμματίζεται. Θα είναι ένα έργο το οποίο αφορά τη συγκεκριμένη επέκταση, δηλαδή προς το Ίλιον, κόστους περίπου 350 εκατομμυρίων ευρώ. Αυτή τουλάχιστον είναι μία αρχική εκτίμηση. Μπορεί ενδεχομένως αυτό το ποσό, όταν ολοκληρωθούν και οι μελέτες να πάει προς τα πάνω.

Δεν είναι ένα φθηνό έργο. Σίγουρα, όμως, είναι ένα έργο το οποίο είναι αναγκαίο για την περιοχή και, επίσης, αναζητείται και η αντίστοιχη χρηματοδότηση ενδεχομένως από τα ταμεία της Ευρωπαϊκής Ένωσης για τη νέα Προγραμματική Περίοδο 2021 - 2027.

Τώρα, όσον αφορά την επέκταση προς το Καματερό και τα Άνω Λιόσια, αυτή τη στιγμή από την «ΑΤΤΙΚΟ ΜΕΤΡΟ» εξετάζεται η βιωσιμότητα και η σκοπιμότητα, προκειμένου να προχωρήσουν, γιατί εκεί είναι λίγο πιο ανώριμο το έργο, δηλαδή πρέπει να προχωρήσουν οι τοπογραφικές εργασίες για τις μελέτες αυτού του έργου. Έχω τη διαβεβαίωση από την «ΑΤΤΙΚΟ ΜΕΤΡΟ» ότι και οι δύο επεκτάσεις είναι στις βασικές προτεραιότητες και είναι κάτι το οποίο, ούτως ή άλλως, μόλις ολοκληρωθούν αυτές οι μελέτες, θα μπορούμε να σας πούμε πιο συγκεκριμένα όσον αφορά τα χρονοδιαγράμματα. Πάντως, εκπονούνται αυτές οι μελέτες. Ήδη και για τις δύο επεκτάσεις υπάρχει ένας προγραμματισμός και, επομένως, σίγουρα σε ένα μελλοντικό στάδιο θα είμαστε πιο συγκεκριμένοι.

Τώρα, όσον αφορά τις λεωφορειακές γραμμές, αν και θα επεκταθώ στη δευτερολογία μου, κύριε συνάδελφε, θα δείτε ότι υπάρχει μία επαρκέστατη σύνδεση και των τριών δήμων με τα μέσα σταθερής τροχιάς. Θα σας καταθέσω και συγκεκριμένα στοιχεία που αποδεικνύουν τα λεγόμενά μου. Σε κάθε περίπτωση, αν θέλετε, υπάρχει ένας συγκεκριμένος προγραμματισμός γι’ αυτές τις τρεις περιοχές, γιατί πράγματι, όπως είπα και στην πρωτολογία μου, αναφερόμαστε σε ένα νεανικό κοινό και σε έναν πληθυσμό αρκετά μεγάλο που αφορά τις συγκεκριμένες συνοικίες. Σίγουρα, πρόθεση της Κυβέρνησης και του Υπουργείου Υποδομών και Μεταφορών είναι καμμιά συνοικία της Αττικής να μη μείνει αποκομμένη είτε από μέσα σταθερής τροχιάς είτε βεβαίως με το κέντρο της Αθήνας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ευχαριστούμε τον Υπουργό.

Ορίστε, κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, δεν αναφέρθηκα στο αν υπάρχει εκπροσώπηση του Υπουργείου. Είπα ότι είναι ένα ζήτημα το οποίο έχουμε συζητήσει πάνω από δεκαπέντε φορές προσωπικά με τον Υπουργό και θα περίμενα να ήταν εδώ πέρα γι’ αυτή τη συζήτηση. Το είπα, γιατί πολύ απλά δεν ήσασταν κοινωνός αυτής της συζήτησης. Δεν ήσασταν παρών, γι’ αυτό το είπα.

Σε κάθε περίπτωση, το πρόβλημα εκεί πέρα είναι τεράστιο. Το πρόβλημα στη δυτική Αθήνα γενικά είναι τεράστιο με τις συγκοινωνίες και, πραγματικά, αντιμετωπίζεται σαν μία άλλη πόλη, σαν μία πόλη δεύτερης κατηγορίας.

Έχω αναφέρει στη Βουλή και τα θέματα με τις γραμμές 700, Α11, Β11, 720, το πρώην Γ10. Έχετε δίκιο. Το δίκτυο είναι πυκνό. Τι να κάνεις, όμως, αν υπάρχουν δίκτυα, όπου όντως φαίνεται να πηγαίνει ένα λεωφορείο, όταν αυτό το λεωφορείο πηγαίνει πάρα πολύ αργά, με συγκλονιστικές καθυστερήσεις και τελικά καθίσταται η συγκοινωνία τόσο αναξιόπιστη που δεν υπάρχει; Αυτή είναι η πραγματικότητα αυτή τη στιγμή.

Επειδή πάντοτε το ζήτημα είναι «Μα, καλά, δεν έχουμε αρκετά λεωφορεία. Υπήρχε το πρόβλημα και τώρα ξεκινάμε να το λύσουμε με τα ΚΤΕΛ». Ξέρετε, όμως, υπάρχουν διακόσια πενήντα λεωφορεία που είναι αυτή τη στιγμή έτοιμα με ελάχιστες μικροσυντηρήσεις στον ΟΑΣΑ, προκειμένου να μπορέσουν να μπουν στους δρόμους. Για ποιον λόγο η Κυβέρνηση δεν προχωράει στη συντήρηση αυτών των λεωφορείων, για να δώσει ακριβώς στους πολίτες τη συγκοινωνία που να είναι αποδεκτή και αξιόπιστη; Ξέρετε, αν πάμε εμείς τρεις φορές σε μία στάση και βιαζόμαστε για τη δουλειά μας -γιατί ο κάθε άνθρωπος έχει ορίσει το πρόγραμμά του αυστηρά ώστε να μπορέσει να προλάβει όλα τα καθήκοντά του, όλες τις υποχρεώσεις του- και αργήσει σαράντα λεπτά το λεωφορείο και χάσουμε τις συναντήσεις μας, είμαστε αναξιόπιστοι στη δικιά μας προσωπική και επαγγελματική ζωή. Τότε, θα κρίνουμε ότι δεν υπάρχει σύστημα συγκοινωνίας και θα προσπαθήσουμε να βρούμε ιδιωτικά μέσα.

Αυτή είναι η κατάσταση αυτή τη στιγμή στη δυτική Αθήνα και σας καλώ να τη λύσετε. Σας καλώ στη δευτερολογία σας να δεσμευτείτε για τη γραμμή - εξπρές. Είναι κάτι, το οποίο το ζητάει ο δήμος, είναι κάτι που είναι κοινή λογική. Ξέρετε, όπως έχω πει στον Υπουργό, είναι ένα μοντέλο που θα έπρεπε να χρησιμοποιηθεί και σε όλους τους άλλους δήμους στα δυτικά και σε όλους τους άλλους δήμους στην υπόλοιπη Ελλάδα, όπου έχετε περιπτώσεις όπου θα υπάρξει μελλοντική επέκταση και δεν έχετε ακόμα προχωρήσει. Η δημιουργία, δηλαδή, γραμμής-εξπρές, που να συνδέει τον τελευταίο υφιστάμενο σταθμό με τους μελλοντικούς, θα έδινε μια ανακούφιση. Πραγματικά, δεν μπορώ να φανταστώ τίποτα άλλο, παρά να ακολουθήσει στη δευτερολογία σας η δέσμευσή σας ότι αυτή η γραμμή-εξπρές θα προχωρήσει.

Όσον αφορά στο πολιτικό σκέλος, για τον Πρωθυπουργό και την παρουσία του ως Βουλευτής στην περιφέρεια, έχω πάρα πολλά να πω αν θέλετε, αλλά νομίζω ότι δεν είναι της παρούσας συζήτησης. Θα σημειώσω όμως κάτι που αφορά το Υπουργείο σας. Μετά από επίκαιρη ερώτησή μου, ήρθε ο Πρωθυπουργός στην περιφέρεια, στους Αγίους Αναργύρους και δεσμεύτηκε να παραδώσει στον δήμο το εγκαταλειμμένο αμαξοστάσιο του ΟΣΕ. Έναν χρόνο μετά δεν έχει γίνει τίποτα. Μιας και ανοίξατε το θέμα του Πρωθυπουργού, απαντήστε και σε αυτό.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κύριε συνάδελφε, όσον αφορά στις λεωφορειακές γραμμές, ξέρετε ότι υπάρχει ένας γενικότερος σχεδιασμός από τον ΟΑΣΑ, που δεν αναφέρεται μόνο σε ένα τοπικό χαρακτηριστικό κάποιου συγκεκριμένου δήμου ή κάποιας συγκεκριμένης περιοχής, αλλά είναι ένα πλέγμα γραμμών και συνδέσεων μεταξύ των λεωφορειακών γραμμών και των γραμμών τρόλεϊ και βεβαίως των σημείων σταθερής τροχιάς είτε μιλάμε για μετρό είτε μιλάμε για τραμ. Επομένως, αντιλαμβάνεστε ότι δεν είναι τόσο απλό να πούμε ότι «ξέρετε, κάνουμε μία γραμμή και ενδεχομένως αυτό το αποσυνδέουμε από έναν γενικότερο σχεδιασμό».

Εγώ θα ξεκινήσω με αυτό που σας είπα και στην πρωτολογία μου, γιατί καλό είναι να ακούγονται σε αυτήν την Αίθουσα αλήθειες, καθώς μας ακούει ο κόσμος, μας ακούει ο λαός, ο οποίος μας επέλεξε να βρισκόμαστε εδώ και νομίζω ότι πρέπει να είμαστε πολύ συγκεκριμένοι.

Υπάρχουν πυκνές συνδέσεις και στους τρεις δήμους σε σχέση με τα σημεία σταθερής τροχιάς. Σας το λέω και πολύ συγκεκριμένα: Όσον αφορά στους Δήμους Αγίων Αναργύρων, Πετρούπολης και Ιλίου με σταθμούς μέσων σταθερής τροχιάς όπου γίνονται συνδέσεις είτε μέσω λεωφορειακών τροφοδοτικών γραμμών είτε ακόμα και γραμμών κορμού, υπάρχουν συγκεκριμένα δεκατρείς λεωφορειακές γραμμές και γραμμές τρόλεϊ.

Αν θέλετε να τις αναφέρω και συγκεκριμένα: Είναι η γραμμή 024 Άγιοι Ανάργυροι - Κάτω Πατήσια, είναι η 25 Άγιος Αντώνιος – Ίλιον – Καματερό, είναι η 701 Καματερό - Ίλιον – Ανθούπολη, είναι η 705, είναι η 719, είναι η 735, είναι η 892, είναι η Α10, είναι η Α11, είναι η Β10, είναι η Β11, είναι η Β12 και είναι και η Γ12.

Όσον αφορά στο Δήμο Πετρούπολης υπάρχει σύνδεση του δικτύου μετρό με έξι λεωφορειακές γραμμές και τρόλεϊ και συγκεκριμένα είναι η γραμμή 24, είναι η 700, η 719, η 747, η Α11 και η Β11.

Τέλος, όσον αφορά στον Δήμο Ιλίου μιλάμε για επιπλέον δεκαεπτά λεωφορειακές γραμμές και γραμμές τρόλεϊ, που συνδέουν τον συγκεκριμένο δήμο με το δίκτυο του μετρό και είναι η 24, η 25, η 700, η 701, η 705, η 706, η 730, η 731, η 735, η 719, η 747, η 892, η Β10, η Β11, η Β12 και η Γ12.

Αντιλαμβάνεστε, λοιπόν, κύριε συνάδελφε, ότι όταν μιλάμε για το συγκοινωνιακό έργο όχι μόνο των τριών δήμων, αλλά συνολικά της πρωτεύουσας πρέπει να λαμβάνουμε υπόψη τη μεγάλη εικόνα. Σας ανέφερα μία προς μία τις γραμμές που συνδέουν τους τρεις συγκεκριμένους δήμους της Δυτικής Αθήνας με τα μέσα σταθερής τροχιάς, με σταθμούς του μετρό, ακριβώς για να εξυπηρετούνται οι κάτοικοι αυτών των περιοχών. Κατά τη γνώμη μου καλύπτονται επαρκέστατα. Από εκεί και πέρα αν υπάρχουν και κάποιες ελλείψεις βεβαίως είμαστε ανοιχτοί να το συζητήσουμε.

Θα σας πω και κάτι άλλο, κύριε συνάδελφε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ολοκληρώνω, κύριε Πρόεδρε.

Αναφερθήκατε στο ζήτημα κάποιων οχημάτων, τα οποία χρήζουν κάποιας επισκευής για να βγουν στους δρόμους. Τον Ιούλιο του 2019, όταν αναλάβαμε -εγώ και ο κ. Καραμανλής- τις τύχες του Υπουργείου Υποδομών και Μεταφορών, κυκλοφορούσαν στους δρόμους της Αθήνας οκτακόσια πενήντα λεωφορεία και τρόλεϊ, τα οποία δυστυχώς δεν κάλυπταν παρά ένα πολύ μικρό ποσοστό του κυκλοφοριακού έργου. Σήμερα, αυτή τη στιγμή που μιλάμε, κυκλοφορούν περί τα χίλια εκατό, δηλαδή υπάρχει μία αύξηση περίπου στο 26% σε σχέση με αυτά που κυκλοφορούσαν πριν από έναν χρόνο.

Αυτό προέκυψε, πρώτον, από το γεγονός ότι υπήρξε μια ανάταξη λεωφορείων και τρόλεϊ και βγήκαν παραπάνω στους δρόμους, γιατί γίνεται συντήρηση και επισκευή κάποιων οχημάτων. Βεβαίως, επειδή μιλάμε για οχήματα αρκετά μεγάλης ηλικίας, υπάρχουν και οι ζημίες, οι οποίες οδηγούν σε ένα, αν θέλετε, γεγονός όπου κάποια από αυτά μένουν εκτός. Πολλά από αυτά τα λεωφορεία έχουν ενισχύσει τις γραμμές τις οποίες προανέφερα. Υπάρχει και η συνεργασία με τα ΚΤΕΛ -έχουμε βάλει αυτή τη στιγμή που μιλάμε εκατό επιπλέον λεωφορεία- και έχουν ενισχυθεί επίσης αυτές οι γραμμές των συγκεκριμένων περιοχών.

Εγώ δεσμεύομαι σε σας, κύριε Αρσένη, κύριε συνάδελφε, ότι τώρα στον σχεδιασμό που θα μπουν και εκατό επιπλέον λεωφορία μέχρι τέλη Νοεμβρίου θα εξετάσουμε το ενδεχόμενο να ενισχυθούν επιπλέον οι γραμμές της Δυτικής Αθήνας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε τον κύριο Υπουργό.

Εισερχόμαστε στη συζήτηση της πρώτης με αριθμό 105/30-10-2020 επίκαιρης ερώτησης πρώτου κύκλου του Βουλευτή Αχαΐας του ΣΥΡΙΖΑ - Προοδευτική Συμμαχία κ. Κωνσταντίνου Μάρκου προς τον Υπουργό Προστασίας του Πολίτη, με θέμα: «Αδικαιολόγητη καθυστέρηση στην κατάθεση του Πορίσματος Ειδικής Επιτροπής σχετικά με τη διοικητική διερεύνηση πειθαρχικών παραπτωμάτων του ένστολου προσωπικού της ΕΛ.ΑΣ.».

Θα απαντήσει ο Υφυπουργός Προστασίας του Πολίτη κ. Ελευθέριος Οικονόμου.

Κύριε Μάρκου, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ, κύριε Πρόεδρε.

Ευχαριστώ, κύριε Υπουργέ, για την παρουσία σας.

Ξεκινώντας, θέλω να κάνω μια δήλωση η οποία λέει ότι καταδικάζω με τον πιο απερίφραστο τρόπο τη χθεσινή επίθεση που έγινε στην Πάτρα με εμπρηστικό υλικό και κάηκε το αυτοκίνητο του συναδέλφου κ. Φωτήλα.

Αυτές οι ενέργειες δεν υπηρετούν τη δημοκρατία -είμαστε ξεκάθαροι σε αυτό- και σε αυτές τις δραστηριότητες, κύριε Υπουργέ, οφείλετε να δείξετε την αξία σας και όχι σε αυτές που θα αναφερθώ.

Ποιο είναι, λοιπόν, το ιστορικό; Δυνάμει της υπ’ αριθμόν πρωτοκόλλου 1043/21-11-2019 απόφασης του Υπουργείου Προστασίας του Πολίτη συστάθηκε πενταμελής επιτροπή υπό την προεδρία του ομότιμου καθηγητή Αλιβιζάτου για την τακτική παρακολούθηση της διαδικασίας υλοποίησης παρατηρήσεων και πορισμάτων του Συνηγόρου του Πολίτη, που αφορούν στη διοικητική διερεύνηση πειθαρχικών παραπτωμάτων που διαπράττονται από το ένστολο προσωπικό της Ελληνικής Αστυνομίας. Το πόρισμα της συγκεκριμένης επιτροπής κατατέθηκε και είναι σε γνώση σας από τις 4 Μαΐου του 2020.

Στις 19 Ιουνίου του 2020 κατατέθηκε σχετική ερώτηση και αίτηση κατάθεσης εγγράφου από σαράντα Βουλευτές του ΣΥΡΙΖΑ, επί των οποίων εσείς ο ίδιος, κύριε Οικονόμου, δώσατε τη λακωνική απάντηση ότι «εκκρεμεί προς αξιολόγηση».

Στις 24-7-2020, έναν μήνα μετά και τρεις μήνες μετά τη λήψη του πορίσματος, εσείς θα είχατε μελετήσει -υποθέταμε- και αξιολογήσει το πόρισμα. Καταθέσαμε ξανά το αίτημά μας. Η απάντηση ήταν ότι «τίποτα δεν έχετε να προσθέσετε».

Στην ίδια αυτή απάντηση στις 13-8-2020, εσείς ο ίδιος, κύριε Οικονόμου, μας πληροφορήσατε ότι επί τέσσερις μήνες μελετάτε και αξιολογείτε το πόρισμα της επιτροπής. Έκτοτε κύλησε και άλλος χρόνος.

Τώρα, στις 6-11-2020, έξι μήνες μετά την κατάθεσή του, το Υπουργείο σας αρνείται να γνωστοποιήσει στη Βουλή το πόρισμα της επιτροπής Αλιβιζάτου. Βεβαίως, η κοινωνία το πόρισμά της για την πολιτική του Υπουργείου το έχει βγάλει.

Εκείνο που θέλω να πω είναι το εξής: Η άρνησή σας αυτή έχει δύο λογικές εξηγήσεις. Η μία είναι ότι θεωρείτε ότι δεν σας ωφελούν πολιτικά τα όποια συμπεράσματα της επιτροπής Αλιβιζάτου. Η άλλη εξήγηση είναι ότι δεν είναι και τόσο τραγικά. Δεν μπορώ να ξέρω τι από τα δύο έχει η επιτροπή, αλλά εσείς θέλετε να δείξετε με αυτόν τον τρόπο και την άρνησή σας την περιφρόνηση στην κοινοβουλευτική διαδικασία και τη δημοκρατία.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριοι Βουλευτές, θα ήθελα και εγώ από την πλευρά μου, αναφερόμενος στον εμπρησμό του αυτοκινήτου του κ. Φωτήλα, να σας διαβεβαιώσω ότι από πλευράς Ελληνικής Αστυνομίας καταβάλλονται όλες οι ενέργειες για να οδηγηθούν οι δράστες στη δικαιοσύνη. Είναι και πάρα πολύ σημαντικό, όμως, το ότι σύσσωμο το Κοινοβούλιο καταδικάζει αυτές τις ενέργειες. Βέβαια, απομένει να μην επαφιέμεθα μόνο σε έναν καταγγελτικό λόγο αυτών τον ενεργειών, αλλά και όλοι μαζί, σύσσωμοι, να στηρίξουμε τις ενέργειες που απαιτούνται ούτως ώστε αυτά τα φαινόμενα πραγματικά να περιοριστούν στο ελάχιστο και οι δράστες να οδηγούνται στη δικαιοσύνη με τον ταχύτερο δυνατό τρόπο και να έχουν και μια ουσιαστική και αποτελεσματική αντιμετώπιση σε αυτές τις ενέργειές τους.

Θα ξεκινήσω την αρχική μου τοποθέτηση με μια γενικότερη επισήμανση για την αναφορά διά μέσου της υπό συζήτηση επίκαιρης ερώτησης, στον σεβασμό των κοινοβουλευτικών διαδικασιών και ειδικότερα, στους ισχυρισμούς περί δήθεν περιφρόνησης της διαδικασίας κοινοβουλευτικού ελέγχου.

Από την πρώτη στιγμή ανάληψης της ευθύνης διακυβέρνησης της χώρας η Κυβέρνηση έθεσε ως μία εκ των βασικών προτεραιοτήτων της την αποκατάσταση του κύρους του συνόλου των κοινοβουλευτικών διαδικασιών.

Ειδικότερα σε ό,τι αφορά τις διεργασίες στα πλαίσια του κοινοβουλευτικού ελέγχου τα μέλη της Κυβέρνησης επιδεικνύουν την απαιτούμενη από τον Κανονισμό της Βουλής ευθύνη και συνέπεια να παρέχουν, όποτε κληθούν, τις απαραίτητες διευκρινίσεις, με στόχο τον απόλυτο έλεγχο στα πεπραγμένα της εκτελεστικής εξουσίας όσο και την υπεύθυνη ενημέρωση της κοινής γνώμης.

Αισθάνομαι επίσης την ανάγκη να επισημάνω κάτι που ίσως διήλθε της προσοχής σας: Το Υπουργείο Προστασίας του Πολίτη δηλώνει σε εβδομαδιαία βάση παρών σεβόμενο στον απόλυτο βαθμό το αναφαίρετο δικαίωμα όλων ανεξαιρέτως των μελών της Εθνικής Αντιπροσωπείας στον έλεγχο της κυβερνητικής πολιτικής και στην ενημέρωση για ζητήματα αρμοδιότητάς του. Συνεπώς καμμία ασυνέπεια, καμμία υπεκφυγή, καμμία περιφρόνηση από πλευράς του Υπουργείου Προστασίας του Πολίτη για όσα διαδραματίζονται σε αυτήν εδώ την Αίθουσα.

Έχοντας μελετήσει προσεκτικά το περιεχόμενο της επίκαιρης ερώτησης διαπιστώνω ότι στοιχίζεστε με απόψεις που επιχειρούν να συντηρήσουν μία εικόνα για την πολιτική ηγεσία του Υπουργείου Προστασίας του Πολίτη και για τις επιλογές της η οποία δεν ανταποκρίνεται στην πραγματικότητα. Οφείλω συνεπώς, μέσα από μία σύντομη αναδρομή, να επισημάνω τις σημαντικές κυβερνητικές πρωτοβουλίες που ελήφθησαν από τη σημερινή ηγεσία του Υπουργείου στην κατεύθυνση δραστικής ενίσχυσης της λογοδοσίας των στελεχών της Ελληνικής Αστυνομίας για τυχόν παραβατικές συμπεριφορές, έκνομες ενέργειες ή παραλείψεις τους κατά την εκτέλεση των καθηκόντων τους και όχι μόνο. Η ενίσχυση των μηχανισμών ελέγχου περιστατικών έκνομων ενεργειών ή και ανάρμοστης συμπεριφοράς στελεχών της Ελληνικής Αστυνομίας αποτέλεσε στρατηγική επιλογή της σημερινής ηγεσίας του Υπουργείου από τους πρώτους κιόλας μήνες της θητείας της.

Στην κατεύθυνση αυτή ελήφθη απόφαση υψηλού πολιτικού συμβολισμού από τον Υπουργό Προστασίας του Πολίτη στις 21 Νοεμβρίου του 2019 για τη συγκρότηση Ειδικής Επιτροπής υπό την προεδρία του καθηγητή Συνταγματικού Δικαίου κ. Αλιβιζάτου. Αποστολή αυτής η παρακολούθηση της διαδικασίας υλοποίησης από τα καθ’ ύλην αρμόδια όργανα των παρατηρήσεων και των πορισμάτων της Ανεξάρτητης Διοικητικής Αρχής Συνήγορος του Πολίτη κατά το μέρος που αφορούν διοικητική διερεύνηση πειθαρχικών παραπτωμάτων που διαπράττονται από το προσωπικό της Ελληνικής Αστυνομίας.

Οι κυβερνητικές πρωτοβουλίες μας ωστόσο δεν περιορίστηκαν στη σύσταση της εν λόγω επιτροπής. Προβήκαμε ήδη από το τέλος του 2019 σε όλες τις αναγκαίες κινήσεις με τη μορφή προεδρικού διατάγματος, είναι το π.δ. 111 του 2019, με ξεκάθαρη στοχοθέτηση τη βελτίωση στην κατεύθυνση της αυστηροποίησης της διαδικασίας του πειθαρχικού ελέγχου των αστυνομικών, καθώς και την επιτάχυνση απονομής πειθαρχικής δικαιοσύνης.

Τον Μάιο του 2020 κατατέθηκε το πόρισμα της Ειδικής Επιτροπής υπό τον κ. Αλιβιζάτο στον κύριο Υπουργό Προστασίας του Πολίτη, το οποίο περιέχει τις διαπιστώσεις της επιτροπής αναφορικά με τον βαθμό υλοποίησης των παρατηρήσεων του Συνηγόρου του Πολίτη στο πλαίσιο των διοικητικών εξετάσεων, καθώς επίσης και ορισμένες προτάσεις.

Έχοντας συνεπώς μελετήσει και αξιολογήσει το περιεχόμενό του καταθέτουμε το εν λόγω πόρισμα σήμερα στη Βουλή των Ελλήνων.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν πόρισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν έχουμε τίποτα να κρύψουμε, αλλά δεν έχουμε και τίποτα να δείξουμε και το κυριότερο; Δεν έχουμε τίποτε να αποδείξουμε, διότι έχουμε ανοίξει τον κύκλο των αναγκαίων πρωτοβουλιών στην κατεύθυνση ενίσχυσης της λογοδοσίας στην Ελληνική Αστυνομία πριν καν υποβληθεί το πόρισμα αυτό.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μάρκου, έχετε τον λόγο, για τη δευτερολογία σας.

**ΚΩΝΣΤΑΝΤΙΝΟΣ ΜΑΡΚΟΥ:** Σας ευχαριστώ.

Θα μπορούσα να πω, λοιπόν, κύριε Υπουργέ, ότι κάλλιο αργά παρά ποτέ, γιατί έξι μήνες τώρα κωφεύατε.

Ας έρθουμε τώρα για να δούμε πώς αξιοποιήσατε αυτό το πόρισμα, το οποίο ακόμα εμείς δεν έχουμε υπ’ όψιν μας. Σας καταθέτω περιστατικά τα οποία τα αλίευσα από τον ημερήσιο Τύπο και ευχαριστώ και την «Εφημερίδα των Συντακτών» γι’ αυτή τη βοήθεια.

Στις 21 Οκτωβρίου, κινηματογράφος «ΑΕΛΛΩ», ταινία «ΤΖΟΚΕΡ»: Αστυνομικοί εισβάλλουν βάναυσα εναντίον μικρών μαθητών.

Στις 9 Νοεμβρίου 2019: Αστυνομικοί της Δίωξης Ναρκωτικών πραγματοποιούν έφοδο σε club στο Γκάζι. Τριακόσιοι θαμώνες αναγκάζονται να μείνουν γονατιστοί με τα χέρια πίσω από το κεφάλι, νεαρά παιδιά που διασκέδαζαν.

Στις 11 Νοεμβρίου 2019: Φοιτητές συγκεντρώνονται στο προαύλιο του Οικονομικού Πανεπιστημίου ως απάντηση στο λοκ-άουτ της πρυτανείας. Διακόσια άτομα εγκλωβίζονται στο σημείο, χτυπήματα από κλομπ και χημικά με αρκετούς να καταγγέλλουν ότι δεν επετράπη η πρόσβαση στο ΕΚΑΒ να παραλάβει τραυματίες. Το ίδιο βράδυ φοιτητής συλλαμβάνεται στο σπίτι του με μεθόδους που παραπέμπουν σε άλλες εποχές και μετά από τέσσερις, πέντε μέρες η δικαιοσύνη τον απελευθερώνει πανηγυρικά.

Στις 12 Νοεμβρίου 2019: Διμοιρία των ΜΑΤ ξεγυμνώνει στη Χαριλάου Τρικούπη των ηθοποιό Χατζηγεωργίου επειδή τους στραβοκοίταξε.

Στις 14 Νοεμβρίου 2019: Αστυνομικοί ξεγυμνώνουν δύο αφισοκολλητές στο Αστυνομικό Τμήμα Κερατσινίου.

Στις 17 Νοεμβρίου 2019: Διαδηλωτές καταγγέλλουν υπέρμετρη και αναίτια αστυνομική βία μετά τη μεγάλη περίοδο της επετείου για το Πολυτεχνείο. Ο δημοσιογράφος Μάριος Αραβαντινός τραυματίζεται από επίθεση που δέχεται από την Αστυνομία.

Στις 21 Νοεμβρίου 2019: ΜΑΤ ξεγυμνώνουν σπουδαστή ΙΕΚ ενώ περιμένει το λεωφορείο στην οδό Μπουμπουλίνας. Πολυπληθής ομάδα τον αναγκάζει να ξεγυμνωθεί και τον υποβάλλει σε εξευτελιστικό έλεγχο. Ένας από αυτούς φέρεται να του λέει: «Δεν έχω ούτε σήμα ούτε αριθμό. Αν θέλω σε σκοτώνω τώρα και σε στέλνω γυμνό στη μάνα σου».

Στις 6 Δεκεμβρίου 2019: Μετά την πορεία στη μνήμη Γρηγορόπουλου, όργιο αστυνομικής καταστολής.

Στις 18 Δεκεμβρίου 2019: Αστυνομικές δυνάμεις εισβάλλουν στο σπίτι του σκηνοθέτη Ινδαρέ κατά την επιχείρηση στο Κουκάκι. Είναι γνωστή η ιστορία, δεν θα την επαναλάβω.

Στις 26 Ιανουαρίου 2020: Αστυνομικός της ομάδας «ΔΙΑΣ» χτυπάει εννιάχρονο παιδί στο Μενίδι. Τότε ο κ. Χρυσοχοΐδης δήλωνε ότι όποιος χτυπάει αναίτια δεν έχει θέση στην Ελληνική Αστυνομία.

Στις 24 Φεβρουαρίου 2020: Αστυνομικός βγάζει όπλο στο προαύλιο Οικονομικού Πανεπιστήμιου.

Στις 28 Φεβρουαρίου 2020: Απίστευτες σκηνές αστυνομικής βίας στη Χίο και τη Λέσβο, μετά την απόφαση των ΜΑΤ για τη φύλαξη της κατασκευής νέων κλειστών οργανώσεων υποδοχής προσφύγων. Δεκαεννιά δικηγόροι καταθέτουν μήνυση.

Στις 29 Απριλίου 2020: Μοτοσικλετιστής που φέρεται να συνόδευε τον Διευθυντή του Γραφείου του κυρίου Πρωθυπουργού κ. Δημητριάδη επιτίθεται και ξυλοκοπεί μοτοσικλετιστή. Υποσχεθήκατε ότι θα το διερευνήσετε και θα δώσετε απάντηση. Ποτέ δεν το κάνατε.

Τώρα, όλα αυτά έγιναν προ Αλιβιζάτου. Ερχόμαστε για να δούμε τι έγινε μετά τον Αλιβιζάτο για να δούμε και πόσο φροντίσατε για αυτά.

Στις 21 Μαΐου 2020: Ξύλο και προσαγωγές εναντίον των κατοίκων της Τήνου που διαμαρτύρονται για τις ανεμογεννήτριες.

Στις 24 Μαΐου 2020: Δύο εικοσιτετράχρονοι υφίστανται έντονη αστυνομική βία κοντά στη στάση του Μετρό επειδή ο ένας είπε σε αστυνομικό: «Γιατί με κοιτάς έτσι;», στα Σεπόλια.

Στις 14 Ιουνίου 2020: Ο εικοσιεξάχρονος Βασίλης Μάγκος δέχεται άγριο ξυλοδαρμό, επειδή διαδήλωνε εναντίον της καύσης των σκουπιδιών στον Βόλο.

Στις 9 Ιουλίου 2020: Επίθεση της ομάδας «ΔΙΑΣ» στους διαδηλωτές κατά του νόμου για τον περιορισμό των δημόσιων συναθροίσεων. Έχω προσωπική εμπειρία γι’ αυτό το όργιο καταστολής και επίθεσης.

Στις 15 Ιουλίου 2020: Άγρια καταστολή αντιρατσιστικής διαδήλωσης στην πλατεία Βικτωρίας.

Στις 12 Σεπτεμβρίου 2020: Δυνάμεις των ΜΑΤ έκαναν χρήση κρότου λάμψης χημικών εναντίον συγκεκριμένων προσφύγων που μετά την πυρκαγιά στη Μόρια, ζητούσαν να φύγουν από το νησί.

Στις 7 Οκτωβρίου 2020: Δυνάμεις της ΕΛΑΣ διαλύουν, πνίγοντας στα χημικά, τη μεγάλη αντιφασιστική διαδήλωση μπροστά στο Εφετείο για την καταδίκη της Χρυσής Αυγής.

Στις 9 Οκτωβρίου 2020: Αστυνομικές δυνάμεις χρησιμοποιούν χημικά και παίρνουν στο κυνήγι έως το γειτονικό «Mall» μαθητές που συμμετέχουν σε κινητοποίηση έξω από το Υπουργείο Παιδείας.

Στις 15 Οκτωβρίου 2020: Ανήλικοι μαθητές -αυτή η φωτογραφία θα είναι όνειδος για τη θητεία σας στο Υπουργείο, κύριε Υπουργέ- συλλαμβάνονται σε μαθητική πορεία και κρατούνται επί τέσσερις μέρες στη ΓΑΔΑ υπό απαράδεκτες συνθήκες.

Τέλος, πρόσφατα αναφέρθηκε δια επισήμων χειλέων η αναβίωση του παλιού σπουδαστικού της ασφάλειας στα πανεπιστήμια. Πρέπει να υπάρξει στοιχειώδης σύνεση. Μην το διανοηθείτε. Μην το τολμήσετε. Θα σπείρετε ανέμους και θα θερίσετε θύελλες.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κύριοι Βουλευτές, αντιλαμβάνομαι την αδυναμία σας να αναφερθείτε στην ουσία της ερώτησης την οποία καταθέσατε. Περιγράφετε μια σειρά γεγονότων για τα οποία κατά καιρούς έχω τοποθετηθεί στο Κοινοβούλιο κι έχω δώσει απαντήσεις.

Δεν θα ήθελα να αναφερθώ σε μια στείρα αντιπαράθεση, θυμίζοντας την περίοδο που ήσασταν κυβέρνηση, πώς έχετε ενεργήσει, πώς δεν έχετε ενεργήσει, πόσα χημικά ρίξατε και τι άλλο κάνατε. Νομίζω ότι είναι μια συζήτηση η οποία δεν ανταποκρίνεται πραγματικά στις σημερινές περιστάσεις και την κατάσταση την οποία διέρχεται η χώρα μας.

Με δεδομένο αυτό στο οποίο αναφερθήκατε και πριν, στον εμπρησμό του αυτοκινήτου του κ. Φωτήλα και την αποδοκιμασία αυτής της ενέργειας, νομίζω πως είναι καιρός πλέον όλες οι δυνάμεις του δημοκρατικού τόξου να δούμε την πραγματικότητα όπως ακριβώς είναι και να θέσουμε ένα οριστικό τέλος σ’ αυτή τη βία, η οποία προέρχεται είτε από το ένα άκρο είτε από το άλλο.

Θα περιοριστώ όμως ουσιαστικά επί της ουσίας σ’ αυτό που ρωτήσατε διότι το θεωρώ πολύ σημαντικό, μιας και αναφερθήκατε στο θέμα του πορίσματος της επιτροπής Αλιβιζάτου. Πραγματικά, ως Υπουργείο έχουμε προηγηθεί, έχουμε ενεργήσει και βελτιώσει πολύ το πλαίσιο κάτω από το οποίο διενεργούνται οι διοικητικές εξετάσεις πριν τις επισημάνσεις του κ. Αλιβιζάτου.

Η σημερινή κατάθεση του εν λόγω πορίσματος, έρχεται να αποδείξει με τον πλέον ξεκάθαρο τρόπο τον μάταιο τρόπο όλων εκείνων που επιχειρούσαν συστηματικά μήνες τώρα να εξυφάνουν ένα παντελώς παραπλανητικό αφήγημα περί ύπαρξης ενός πορίσματος, το οποίο η πολιτική ηγεσία του Υπουργείου Προστασίας του Πολίτη δήθεν πάσχιζε να κρατήσει μακριά από τα φώτα της δημοσιότητας.

Υπενθυμίζω για μια ακόμα φορά, ώστε να καταστεί σαφές το οξύμωρο του συλλογισμού πίσω απ’ αυτό το αφήγημα, ότι το εν λόγω πόρισμα αποτελεί προϊόν μιας ειδικής επιτροπής, η σύσταση της οποίας οφείλεται αποκλειστικά στο υψηλό αίσθημα ευθύνης τόσο της πολιτικής ηγεσίας του Υπουργείου Προστασίας του Πολίτη όσο και της ηγεσίας της Ελληνικής Αστυνομίας έναντι των Ελλήνων αστυνομικών και της κοινωνίας εν συνόλω.

Σε ό,τι αφορά στο περιεχόμενο του πορίσματος, περιλαμβάνει μια σειρά επισημάνσεων και προτάσεων. Διατρέχοντας το κείμενο του πορίσματος, γίνεται εύκολα αντιληπτή η αναγνώριση από την εν λόγω επιτροπή της διαρκούς επιδίωξης της σημερινής πολιτικής ηγεσίας του Υπουργείου για περισσότερη διαφάνεια και λογοδοσία στους κόλπους της Ελληνικής Αστυνομίας. Πιο συγκεκριμένα, χάρη στον ν.4662/2020 ικανοποιήθηκαν πάγιες προτάσεις του Συνηγόρου του Πολίτη.

Σύμφωνα με αυτό, η ανεξάρτητη διοικητική αρχή Συνήγορος του Πολίτη ορίστηκε ως εθνικός μηχανισμός διερεύνησης περιστατικών αυθαιρεσίας στα Σώματα Ασφαλείας, μεταξύ άλλων και του προσωπικού της Ελληνικής Αστυνομίας, αλλά και των υπαλλήλων των καταστημάτων κράτησης, με βασική αρμοδιότητα τη συλλογή, την καταγραφή, την αξιολόγηση, τη διερεύνηση και προώθηση καταγγελιών που αναφέρονται σε παραβατικές συμπεριφορές οι οποίες εκδηλώθηκαν κατά την άσκηση των καθηκόντων τους ή κατά κατάχρηση της ιδιότητάς τους. Επιπλέον, προβλέπεται η ανάθεση ανακριτικών αρμοδιοτήτων και στην εν λόγω αρχή.

Ομοίως, με το π.δ.111/2019 ορίζεται μεταξύ άλλων ότι οι προφορικές διοικητικές εξετάσεις οφείλουν να διεξάγονται από αστυνομικούς που υπηρετούν σε διαφορετική διεύθυνση από αυτή που υπηρετεί ο ελεγχόμενος ή η ελεγχόμενη.

Σε ό,τι αφορά στις προτάσεις που περιλαμβάνονται στο υπό συζήτηση πόρισμα, θα ήθελα να επισημάνω ότι έχουμε ήδη προβεί σε αναγκαίες πρωτοβουλίες οι οποίες κινούνται στο πνεύμα των όσων αναφέρονται μέσα σε αυτό.

Θα ήθελα στο σημείο αυτό να υπενθυμίσω ότι επί αρχηγίας μου στην Ελληνική Αστυνομία με απόφαση τον Δεκέμβριο του 2009, καθιερώθηκε ειδικός διακριτικός αριθμός δηλωτικός ταυτότητας για τους αστυνομικούς που υπηρετούν στις Υποδιευθύνσεις Αποκατάστασης Τάξης, ο οποίος αποτυπώνεται επί του κράνους τους, ενώ παράλληλα επισημάνθηκε η υποχρέωση των αστυνομικών των λοιπών υπηρεσιών να φέρουν τα διακριτικά δηλωτικά της ταυτότητάς τους.

Η υποχρέωση αυτή έχει ήδη επισημανθεί από το Αρχηγείο της Ελληνικής Αστυνομίας με νεότερη διαταγή στις 22 Δεκεμβρίου του 2019 προς όλες τις αστυνομικές υπηρεσίες, η οποία εφιστά την προσοχή στην απαρέγκλιτη τήρηση των διατάξεων περί στολών του προσωπικού της Ελληνικής Αστυνομίας.

Επιπλέον, προβήκαμε ήδη στην έκδοση του π.δ.75/2020, το οποίο ρυθμίζει ζητήματα χρήσης συστημάτων επιτήρησης, δηλαδή καμερών για λήψη ή καταγραφή ήχου ή εικόνας σε δημόσιους χώρους με απόλυτο σεβασμό πάντοτε στο νομικό πλαίσιο που διέπει το δικαίωμα σεβασμού της ιδιωτικής ζωής, αλλά και προστασίας δεδομένων προσωπικού χαρακτήρα.

Αυτή η πρωτοβουλία μας εντάσσεται στο πνεύμα των προτάσεων του εν λόγω πορίσματος, στην κατεύθυνση δηλαδή της αποτροπής, αλλά και της διαλεύκανσης περιστατικών βίας από όπου και αν προέρχονται.

Ολοκληρώνοντας, θα ήθελα να υπογραμμίσω ότι η συνεργασία της Ελληνικής Αστυνομίας με τον Συνήγορο του Πολίτη, όπως προδήλως γίνεται αντιληπτό από τα προαναφερθέντα, έχει συσφιχθεί ακόμη περαιτέρω, ενώ προωθείται νομοθετική πρωτοβουλία για την ενίσχυση της ανεξάρτητης αρχής με το κατάλληλο επιστημονικό προσωπικό, το οποίο θα συνδράμει στην κατεύθυνση αυτή.

Η προσπάθεια όλων μας στο Υπουργείο Προστασίας του Πολίτη είναι ειλικρινής και διαρκής στην κατεύθυνση της διαρκούς βελτίωσης της σχέσης εμπιστοσύνης των πολιτών με την Ελληνική Αστυνομία.

Κύριοι Βουλευτές, το μήνυμα που εκπέμπουμε είναι ξεκάθαρο προς πάσα κατεύθυνση. Ουδείς απολαμβάνει κάποιου είδους ιδιότυπης ασυλίας κάτω από την αστυνομική στολή.

Στη δημοκρατία η προσπάθεια για τη διασφάλιση της δημόσιας τάξης δεν αναιρεί τον απόλυτο σεβασμό στα ανθρώπινα δικαιώματα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν περάσουμε στην τελευταία επίκαιρη ερώτηση, θα ήθελα να κάνω μια ανακοίνωση προς το Σώμα.

Η επιτροπή του απολογισμού και του γενικού ισολογισμού του κράτους και ελέγχου της εκτέλεσης του προϋπολογισμού του κράτους καταθέτει την έκθεσή της στα σχέδια νόμου του Υπουργείου Οικονομικών:

α. «Κύρωση του Απολογισμού του Κράτους οικονομικού έτους 2018»,

β. «Κύρωση του Ισολογισμού του Κράτους οικονομικού έτους 2018».

Εισερχόμαστε στην πρώτη με αριθμό 114/2-11-2020 επίκαιρη ερώτηση δεύτερου κύκλου του Βουλευτή Β2’ Δυτικού Τομέα Αθηνών του ΜέΡΑ25, κ. Κρίτωνα Αρσένη,προς τον Υπουργό Προστασίας του Πολίτη,με θέμα: «Με άνωθεν εντολές η αστυνομική βία επιτίθεται πλέον στον πυρήνα της οικογένειας».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, πρέπει να παραιτηθείτε και εσείς και ο Υπουργός. Φτάσατε να χτυπιούνται με γκλοπ πεντάχρονα παιδιά. Δεκατετράχρονοι μαθητές να μένουν τέσσερις μέρες χωρίς καμμία επαφή με την οικογένειά τους στα κρατητήρια, γιατί συνελήφθησαν καθώς πηγαίναν στο πανεκπαιδευτικό συλλαλητήριο, που ζητούσε η Κυβέρνηση να πάρει τα μέτρα για να μην φτάσουμε στο lockdown.

Μας λέτε ότι έχετε φέρει το πόρισμα της έκθεσης Αλιβιζάτου για την αστυνομική βία. Πού είναι, κύριε Υπουργέ; Δεν το έχετε καταθέσει. Το ζήτησα πριν από λίγο από την γραμματεία και με ενημέρωσαν ότι δεν έχει κατατεθεί.

Ελπίζω να το δούμε και να το διαβάσουμε, γιατί έξι μήνες μετά…

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Το έχουμε καταθέσει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θα απαντήσετε. Θα έχετε τον λόγο μετά για να απαντήσετε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Μακάρι να έχει κατατεθεί.

Επίσης, ξέρετε το περιεχόμενο. Έξι μήνες σας πήρε να το κάνετε δημόσιο, έξι μήνες μετά τις διαρκείς καταγγελίες μας.

Πείτε μου κάτι, κύριε Υφυπουργέ. Τι κάνατε αυτούς τους έξι μήνες για να υλοποιήσετε το πόρισμα; Ποιες από τις προτάσεις του πορίσματος -που δεν έχουμε δει και δεν μπορούμε να γνωρίζουμε, καθώς δεν έφτασε ποτέ στα χέρια μας- υλοποιήσατε;

Τι έχετε κάνει για να υλοποιήσετε τις προτάσεις του πορίσματος; Πώς το πόρισμα αυτό ή οποιαδήποτε πολιτική σας θα μας αποτρέψει από το να έχουμε πεντάχρονα παιδιά να χτυπιούνται με γκλομπ; Και βγήκε μια ανακοίνωση.

Θέλω να είμαι ξεκάθαρος. Η μομφή μου δεν είναι απέναντι στην Αστυνομία. Η Αστυνομία κινείται στο πλαίσιο που εσείς, η πολιτική ηγεσία, εσείς και ο κ. Χρυσοχοΐδης, ορίζετε. Ανάλογα με το πλαίσιο που εσείς ορίζετε, κινούνται οι άνθρωποι αυτοί. Η ευθύνη είναι αποκλειστικά δική σας.

Βγαίνει η απάντησή σας για το ξυλοδαρμό με γκλομπ πεντάχρονου παιδιού, με τη μητέρα να φωνάζει και να τσιρίζει στις κάμερες ότι απλά δύο ανήλικα παιδιά που διέρχονταν από το παρακείμενο σημείο, ανέφεραν ενόχληση στο λαιμό και ότι είναι συμβάν που συνέβη δύο ώρες μετά.

Έχουμε διαδηλωτές, έχουμε στην τηλεόραση on camera καταγγελίες για το πως οι διαδηλωτές πετούσαν μόνο φέιγ βολάν, ότι έγινε ρίψη χημικών μέσα στο κατάστημα, ότι ο κόσμος εγκλωβίστηκε και ότι άρπαζαν το παιδάκι από την κοπέλα, ότι χτύπησαν το παιδάκι και μία κοπέλα, έσερναν κόσμο και τα παιδάκια έκλαιγαν και φώναζαν. Άλλος μάρτυρας είπε ότι δεν υπήρχε ένταση πριν την εμφάνιση των αστυνομικών δυνάμεων. Η μητέρα φώναζε «το παιδί, το παιδί» κ.λπ..

Πραγματικά πρέπει να μας εξηγήσετε πώς αυτά θα αλλάξουν ριζικά. Για να είμαι ειλικρινής, ο μόνος τρόπος για να αλλάξουν είναι ένας: Και εσείς και ο κ. Χρυσοχοΐδης να παραιτηθείτε σήμερα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε, κύριοι Βουλευτές, όπως έχω επισημάνει και στο παρελθόν, στο πλαίσιο της τοποθέτησής μου επί άλλων ζητημάτων αρμοδιότητας του Υπουργείου Προστασίας του Πολίτη, η Ελληνική Αστυνομία δρα εντός αυστηρού, σαφώς προκαθορισμένου νομικού πλαισίου.

Η αποστολή της, αλλά και η βαρύτατη ευθύνη της ως κρίσιμος βραχίονας της πολιτείας, που διασφαλίζει τη σταθερότητα και άμυνα του δημοκρατικού μας πολιτεύματος, απαιτούν να μεταχειριζόμαστε στον δημόσιο διάλογο ζητήματα δικής της αρμοδιότητας με τη δέουσα προσοχή και με απόλυτη ακρίβεια των λεγομένων μας.

Τα επιμέρους ζητήματα που τίθενται με την υπό συζήτηση επίκαιρη ερώτηση είναι τρία. Δεν θα καταχραστώ τα ήδη στενά χρονικά περιθώρια υπό τα οποία διεξάγεται η διαδικασία του κοινοβουλευτικού ελέγχου για να αναφερθώ εκ νέου στο πόρισμα της ειδικής επιτροπής σχετικά με τη διοικητική διερεύνηση πειθαρχικών παραπτωμάτων του ένστολου προσωπικού της Ελληνικής Αστυνομίας, δεδομένου ότι υπήρξε εκτενής αναφορά προηγουμένως.

Όσον αφορά τα γεγονότα που έλαβαν χώρα σε μη προγραμματισμένη συγκέντρωση, στην περιοχή της Λαμπρινής, την προηγούμενη Κυριακή, δύο ανήλικα παιδιά, τα οποία διέρχονταν με τους οικείους τους δύο ώρες μετά την αναγκαστική παρέμβαση της Αστυνομίας, αισθάνθηκαν ενόχληση στον λαιμό την οποία και ανέφεραν οι συγγενείς τους στις αρμόδιες αρχές.

Το δελτίο Τύπου της Γενικής Αστυνομικής Διεύθυνσης Αττικής, που καταθέτω σήμερα στα Πρακτικά, μέσα από την πλήρη παράθεση των όσων πραγματικά συνέβησαν, αποκαθιστά την αλήθεια.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βρίσκομαι, λοιπόν, εδώ, ενώπιον του Σώματος, ώστε να αναπτύξω όλες τις παραμέτρους των όσων συνέβησαν πριν λίγες εβδομάδες στο κέντρο της Αθήνας, απομακρύνοντας κάθε σκιά που επιχειρείται να αφεθεί γύρω από τους χειρισμούς των στελεχών της Ελληνικής Αστυνομίας στη συγκεκριμένη υπόθεση.

Το πρωινό της 15ης Οκτωβρίου σηματοδοτήθηκε από μία σειρά απεργιακών κινητοποιήσεων που έλαβαν χώρα στο κέντρο της πρωτεύουσας και ειδικότερα στην πλατεία Κλαυθμώνος, καθώς και στα Προπύλαια του Πανεπιστημίου Αθηνών. Μέλη πλήθους φορέων και ομοσπονδιών πραγματοποίησαν συναθροίσεις, ενώ από τις δυνάμεις της Ελληνικής Αστυνομίας είχαν ληφθεί όλα τα αναγκαία για την περίσταση μέτρα τάξης, ασφάλειας και τροχαίας, με σκοπό την ακώλυτη άσκηση του δικαιώματος του συνέρχεσθαι, αλλά και την τήρηση της δημόσιας τάξης και ασφάλειας.

Εστία έντασης προκλήθηκε από ομάδα εκατό περίπου ατόμων και τις επιθέσεις αυτών με πέτρες, μάρμαρα, βόμβες μολότοφ προς αστυνομικές δυνάμεις επί της λεωφόρου Αμαλίας. Αυτό είχε ως αποτέλεσμα τη σύλληψη στις 11.30΄, όχι ασφαλώς κάποιου περαστικού που τυχαία βρισκόταν στο σημείο, αλλά ενός από τους συμμετέχοντες στην εν λόγω ομάδα του ανηλίκου, στον οποίο αναφέρεστε με την επίκαιρη ερώτησή σας.

Η σύλληψή του έγινε εξαιτίας των έκνομων ενεργειών του και όχι φυσικά, για τη συμμετοχή του στην εν λόγω συνάθροιση, όπως ισχυρίζεστε. Άμεσα μεταφέρθηκε στην Υποδιεύθυνση Κρατικής Ασφάλειας, όπου σε βάρος του σχηματίστηκε δικογραφία για παράβαση άρθρου του Ποινικού Κώδικα, καθώς και του ν.2168/1993.

Σε αυτό το σημείο θέλω να τονίσω ότι κατά τον σχηματισμό της δικογραφίας σε βάρος του συλληφθέντα, τηρήθηκαν όλες οι προβλεπόμενες διατάξεις απαρέγκλιτα, κατ’ εφαρμογή των οποίων ενημερώθηκε τόσο ο ίδιος όσο και η μητέρα του για τα δικαιώματά του.

Επισημαίνω, επίσης, για μία ακόμη φορά, με τον πλέον κατηγορηματικό τρόπο, ότι όλες οι νόμιμες ανακριτικές πράξεις, καθώς και η σύνταξη των απαιτούμενων ανακριτικών εκθέσεων πραγματοποιήθηκαν παρουσία του συνηγόρου και της μητέρας του ανηλίκου, ενώ υπήρξε ενημέρωση και προς την αρμόδια εισαγγελική λειτουργό.

Την επομένη ο εν λόγω ανήλικος μαζί με άλλους τέσσερις, οι οποίοι είχαν συλληφθεί επίσης για επεισόδια στο πλαίσιο των εν λόγω κινητοποιήσεων, οδηγήθηκαν ενώπιον της Εισαγγελέως Ανηλίκων Αθηνών, η οποία τους παρέπεμψε στην πρώτη ανακρίτρια του Τμήματος Ανηλίκων Αθηνών. Η κυρία ανακρίτρια διέταξε τη διατήρηση της κράτησής τους μέχρι την επαναπροσαγωγή τους ενώπιόν της τη 19η Οκτωβρίου στις 11.30΄.

Ολοκληρώνοντας την αρχική μου τοποθέτηση, θέλω να υπογραμμίσω εμφατικά ότι ο εν λόγω ανήλικος κρατήθηκε στους ειδικά διαμορφωμένους χώρους κράτησης ανηλίκων της Υποδιεύθυνσης Ανηλίκων, φωτογραφική απεικόνιση των οποίων καταθέτω στα Πρακτικά.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εκεί δέχθηκε επισκεπτήρια, παρά τη διακίνηση καταφανώς ψευδών πληροφοριών περί του αντιθέτου, τόσο από τον συνήγορό του στις 17-10-2020 στις 12.00΄ όσο και από τη μητέρα του στις 12.35΄ την ίδια ημέρα, καθώς και στις 14.00΄ την επόμενη, 18-10-2020.

Τέλος, κατόπιν της επαναπροσαγωγής του ενώπιον της κυρίας ανακρίτριας, αφέθηκε ελεύθερος με περιοριστικό όρο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Μόλις έφτασε στα χέρια μου η έκθεση Αλιβιζάτου, η οποία δηλώνει ότι έχει εντοπίσει απροθυμία των ανακριτικών οργάνων της ΕΛ.ΑΣ. να συνεργαστούν με τον Συνήγορο του Πολίτη, μεροληψία των ανακριτικών αστυνομικων οργάνων, η οποία εκδηλώνεται με κατά σύστημα αποδοχή εντυπωσιακά όμοιων καταθέσεων από τους εμπλεκόμενους αστυνομικούς και από την απόδοση πολύ μεγαλύτερης βαρύτητας στις μαρτυρικές καταθέσεις των τελευταίων σε σύγκριση με τις καταθέσεις πολιτών, χωρίς αυτό να δικαιολογείται.

Επίσης, συστηματική καθυστέρηση στην υποβολή εγγράφων που ζητάει ο Συνήγορος, μη συμμόρφωση προς τα πορίσματα του Συνηγόρου, πλημμελής αιτιολογία των πειθαρχικών αποφάσεων των οργάνων της ΕΛ.ΑΣ., ιδίως στο πεδίο της έρευνας του ρατσιστικού κινήντρου.

Γι’ αυτό δεν τη δημοσιεύατε, κύριε Υπουργέ. Γι’ αυτό σας πήρε έξι μήνες.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Δεν τη διαβάζετε ολόκληρη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ό,τι θέλετε να διαβάσουμε. Και ελπίζω να δοθεί άμεσα στη δημοσιότητα, έτσι και αλλιώς.

Όντως, όπως σας είχε υπενθυμίσει η κ. Μπακαδήμα, υπάρχει υποχρέωση, και με δική σας κάποτε απόφαση, για να υπάρχουν τα διακριτικά, να είναι ορατά τα διακριτικά, ο αριθμός του κάθε αστυνομικού που επιχειρεί κατά τη διάρκεια εκδηλώσεων κ.λπ..

Είναι κοινός τόπος ότι αυτό δεν εφαρμόζεται. Δεν εφαρμόζεται, κύριε Υπουργέ. Οπότε, δεν καταλαβαίνω για ποιον λόγο το φέρατε αυτό στη Βουλή. Όντως, το ζητάει ο κ. Αλιβιζάτος στις προτάσεις του. Δεν το εφαρμόζετε μέχρι στιγμής.

Αντίθετα, μπορεί να δούμε πάνω στα κράνη εκφράσεις και φράσεις που παραπέμπουν στη Χρυσή Αυγή. Αυτή είναι η πραγματικότητα στην Αστυνομία, αλλά δεν είναι το πρόβλημα οι άντρες και οι γυναίκες της Αστυνομίας. Λειτουργούν στο πλαίσιο που εσείς θέτετε, η πολιτική ηγεσία θέτει.

Με διαφορετική πολιτική ηγεσία, με διαφορετικό πλαίσιο πολιτικής, οι άντρες και οι γυναίκες της Ελληνικής Αστυνομίας θα ήταν «νόμος και τάξη», όπως λέτε.

Εσείς θέλετε να υπάρχει αστυνομική βία! Εσείς θέλετε να υπάρχει η παράβαση των πολιτικών δικαιωμάτων των πολιτών για να εκφοβίσετε! Θέλετε να εκφοβηθεί η οικογένεια να βρίσκεται κοντά σε οποιαδήποτε διαδήλωση διαμαρτυρίας απέναντι στις κοινωνικές επιπτώσεις των πολιτικών σας! Θέλετε να εκφοβηθούν οι γονείς, ώστε να μην τολμήσουν τα παιδιά να διαμαρτύρονται για τις συνθήκες στα σχολεία, που άλλωστε πλέον τα κλείνετε! Το θέλετε αυτό. Είναι κεντρική σας πολιτική. Και γι’ αυτό ζητάω την παραίτησή σας και του κ. Χρυσοχοΐδη.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Οικονόμου, έχετε τον λόγο για τη δευτερολογία σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Δεν χωρεί καμμία αμφιβολία ότι η εικόνα ενός ανηλίκου να προσάγεται ενώπιον των αρμόδιων δικαστικών λειτουργών για αξιόποινες πράξεις που έχει τελέσει δεν αποτελεί για κανέναν μια ευχάριστη εξέλιξη, ιδιαίτερα για τα στελέχη της Ελληνικής Αστυνομίας, τα οποία καθημερινά, δυστυχώς, έρχονται αντιμέτωπα με ανήλικους οι οποίοι μέσα από την παραβατική συμπεριφορά τους φέρνουν στο φως σειρά κοινωνικών προβλημάτων που υφίστανται καθημερινά γύρω μας.

Δεν ωφελεί, όμως, ούτε να παραλείπονται, αλλά ούτε και να παραποιούνται κρίσιμες πτυχές του ζητήματος αυτού. Δεν προάγεται μέσα από αυτή την προσέγγιση ούτε ο έλεγχος των πεπραγμένων κάθε κυβέρνησης, αλλά ούτε και ενημέρωση των πολιτών. Τα γεγονότα για μία ακόμη φορά είναι συγκεκριμένα, μη αφήνοντας περιθώρια παρερμηνείας. Με ξεκάθαρο, παγιωμένο το θεσμικό πλαίσιο άσκησης του δικαιώματος του συνέρχεσθαι των πολιτών, οι δυνάμεις της Ελληνικής Αστυνομίας, ως εγγυητές αυτού, έχουν αυστηρά καθορισμένες αρμοδιότητες και λαμβάνουν τα αναγκαία ανά περίσταση μέτρα για τους τομείς ευθύνης της, όπως είναι η δημόσια τάξη και η ασφάλεια.

Δεν εξυπηρετεί κανέναν να αποσιωπάται το γεγονός ότι οι δυνάμεις της Ελληνικής Αστυνομίας υποχρεούνται εκ του νόμου να επεμβαίνουν κατά παντός υπευθύνου που διαπράττει αξιόποινες πράξεις. Η εφαρμογή του νόμου δεν αποτελεί επιλογή, αλλά υποχρέωση για το αστυνομικό προσωπικό.

Επιπλέον, κρίνεται επιβεβλημένο να υπογραμμιστεί ότι η συνεργασία και η ενημέρωση του αρμόδιου λειτουργού της οικίας εισαγγελικής αρχής είναι διαρκής και στενή, καθώς υπό τις κατευθύνσεις και τις εντολές αυτού προβαίνουν στις προανακριτικές ενέργειες τα στελέχη της Ελληνικής Αστυνομίας. Ακριβώς αυτές οι διαδικασίες εφαρμόστηκαν και στην προκειμένη περίπτωση και συγκεκριμένα η Ελληνική Αστυνομία ενήργησε υπό τις οδηγίες της αρμοδίου Εισαγγελέως Ανηλίκων.

Στις αναφορές που κάνατε στο περιεχόμενο του πορίσματος της επιτροπής Αλιβιζάτου, εάν με είχατε παρακολουθήσει απαντώντας στην προηγούμενη ερώτηση, θα είχατε αντιληφθεί ότι σε πάρα πολλά το Υπουργείο μας προηγήθηκε των επισημάνσεων της επιτροπής Αλιβιζάτου. Σε κάθε περίπτωση, όμως, όπως τόνισα, εμείς τη δημιουργήσαμε, αναδεικνύοντας με αυτό την πολιτική μας ευαισθησία και την υποχρέωση την οποία έχουμε πραγματικά το προσωπικό της Ελληνικής Αστυνομίας να λογοδοτεί, μέσα σε ένα καθεστώς που θα εγγυάται απόλυτα τον σεβασμό στα ανθρώπινα δικαιώματα. Όπως είπα πριν, κάτω από τη στολή δεν υπάρχει κανενός είδους ασυλία.

Συνεπώς μην επαναλαμβάνουμε τα ίδια και μην αποδίδετε κατηγορίες και ευθύνες εκεί που πραγματικά δεν υπάρχουν. Έχουμε από την πρώτη στιγμή καταβάλλει κάθε δυνατή προσπάθεια αδυναμίες του παρελθόντος γύρω από την άσκηση του πειθαρχικού ελέγχου στην Ελληνική Αστυνομία να διορθωθούν και διορθώνονται με πολύ γρήγορο ρυθμό.

Αντί, λοιπόν, να επιχειρούμε να συνθέσουμε ένα αφήγημα που ουδεμία σχέση έχει με τα γεγονότα, ίσως είναι προτιμότερο να αναζητήσουμε και να εργαστούμε πάνω στις βαθύτερες αιτίες που οδηγούν ορισμένους νέους αυτής της ηλικίας να προβαίνουν σε τέτοιου είδους έκνομες ενέργειες. Μία τέτοια προσέγγιση αναμφίβολα θα συμβάλει ώστε να ερχόμαστε σπανιότερα αντιμέτωποι με περιπτώσεις όπως αυτή για την οποία συζητάμε σήμερα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 10.59΄ λύεται η συνεδρίαση για τη Δευτέρα 9 Νοεμβρίου 2020 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**